17.6.2014/JM

# FiCom ry:n lausunto liikenne- ja viestintäministeriölle Big Data-strategiasta

Tietoliikenteen ja tietotekniikan keskusliitto, FiCom ry (*FiCom*) kiittää mahdollisuudesta lausua luonnoksesta Big Data-strategiaksi.

## Pääviestit

FiComin päähuomiot ehdotuksesta ovat:

* Ilmiö on tärkeä ja on hyvä, että ministeriö on aktiivinen asiassa
* On hyvä, että strategiassa on omaksuttu kannustava ja verkostomaiseen toimintaan rohkaiseva ote
* FiCom kannattaa lämpimästi panostamista data-analytiikan koulutukseen
* Ehdotetut toimenpiteet ovat oikeansuuntaisia, mutta ne ovat osin jäsentymättömiä

## Yleistä strategiasta

FiComin mielestä on kannatettavaa, että liikenne- ja viestintäministeriö on ottanut Big Data-ilmiön tosissaan ja jäsentää ilmiötä strategian avulla. FiCom haluaa korostaa koulutuksen merkitystä ja julkisen tahon tietojen aktiivista avaamista kehittäjien käyttöön. On hyvä, että yksityisten yritysten osalta strategiassa on valittu kannustava linja. FiCom pitää hyvänä, että strategia perustuu yritysten osalta vapaaehtoisuuteen; liikesalaisuuksien ja muiden luottamuksellisten tietojen antaminen käytettäväksi on syytä pitää yritysten omana valintana.

FiCom yhtyy strategiassa esitettyyn näkemykseen henkilötietojen käsittelysääntöjen merkityksestä Big Datan mielekkään hyödyntämisen kannalta keskeisenä sääntelyalueena ja havaintoon, että yritysten datatietoisuus on välttämätön edellytys ilmiön hyödyntämiseen. Big Datan haasteena on sen hyödyntämisen vieminen kiinteäksi osaksi organisaatioiden toimintaa, jotta ilmiö ei marginalisoidu organisaation reuna-alueen erityisasiantuntijoiden pelikentäksi.

## Toimenpide-ehdotuksista

FiComin näkemyksen mukaan strategiassa ehdotetut toimenpiteet ovat sinänsä hyviä ja oikeaan osuvia. Toimenpide-ehdotuksia on kuitenkin varsin suuri määrä ja ne jäävät osin varsin yleiselle tasolle. FiCom esittää harkittavaksi toimenpiteiden määrän vähentämistä sekä pidemmälle vietyä yksityiskohtaisuutta toimenpiteiden toteuttamisen osalta, siten että kaikilla toimenpiteillä on selkeä omistajuus.

Toimenpiteessä ”d” on yhdistetty peruskoulun opetussuunnitelmassa datan käyttöön liittyvä opetus open source-teknologioiden edistämiseen. FiCom huomauttaa, että kyse on eri asioista, joita ei tässä yhteydessä ole syytä yhdistää, koska kyse on Big Data-strategiasta.

FiCom kiinnittää huomiota siihen, että yksityisyyden suojan osalta henkilötietojen sääntely on siinä määrin pitkälti toimintoja ohjaavaa, että toimenpiteistä ”u” (EU:n tietosuoja-asetuksen soveltaminen siten, ettei se haittaa big data-kehitystä) on hyvin keskeinen ja painoarvoltaan huomattavasti suurempi kuin toimenpide ”v” (suomalainen big data-etiketti).

Helsingissä

Jussi Mäkinen